
RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI

în intervalul 05.08.2026, ora 08:00 – 06.08.2026, ora 08:00

I. SITUAŢIA HIDROMETEOROLOGICĂ

1. Situaţia şi prognoza hidrologică pe râurile interioare şi Dunăre din 06.08.2026, ora 07:00

RÂURI

Debitele au fost relativ staționare, exceptând râurile din bazinele hidrografice: Tur, Lăpuș, Cerna, cursurile inferioare ale râurilor: Vișeu, Iza, Someș, Barcău, Crișuri, Bega, Timiș, Bârzava și Ialomița, unde au fost în ușoară scădere.

Debitele se situează, în general, sub mediile multianuale lunare, la valori cuprinse între 30–90% din acestea, mai mari (în jurul și peste mediile lunare) în bazinul mijlociu și inferior al Prahovei și mai mici (sub 30%) pe râurile din bazinele hidrografice: Iza, Tur, Someș, Crasna, Barcău, Crișuri, Bega, Timiș, Bârzava, Moravița, Caraș, Nera, Cerna, Suceava, Bârlad, bazinul mijlociu și inferior al Mureșului, pe cursul superior al Prutului și pe unii afluenți ai acestuia, pe unii afluenți din bazinele Jiului, Oltului și din bazinul superior al Argeșului.

În interval a fost emisă o ATENȚIONARE HIDROLOGICĂ pentru fenomene imediate. 

Nivelurile pe râuri la stațiile hidrometrice se situează sub COTELE DE ATENȚIE.

Debitele vor fi relativ staționare.

Izolat, sunt posibile ușoare creșteri de niveluri și debite, pe unele râuri mici din zonele de deal și de munte, ca urmare a precipitațiilor prognozate.

Nivelurile pe râuri la stațiile hidrometrice se vor situa sub COTELE DE ATENȚIE.

DUNĂRE

Debitul la intrarea în țară (secțiunea Baziaș) în intervalul 05 – 06.08.2026 a fost în scădere, având valoarea de 1400 m3/s, sub media multianuală a lunii august (3900 m3/s).

În aval de Porțile de Fier debitele au fost, în general, în scădere ușoară.

Debitul la intrarea în țară (secțiunea Baziaș) va fi staționar (1400 m3/s).

În aval de Porțile de Fier debitele vor fi în scădere, exceptând stațiile hidrometrice Gruia și Hârșova, unde vor fi staționare.

2. Situaţia meteorologică în intervalul 05.08.2026, ora 09:00 –06.08.2026, ora 06:00

Administraţia Naţională de Meteorologie (A.N.M.) a emis în data de 05.08.2026, la ora 10:00, Avertizarea Meteorologică nr. 129, conform căreia:

- INFORMARE METEOROLOGICĂ: ,,Miercuri, joi și vineri (5, 6 și 7 august) valul de căldură va fi intens și persistent în cea mai mare parte a țării, iar sâmbătă (8 august) va diminua ca intensitate și se va restrânge către sud-vestul și sudul teritoriului. Va fi caniculă și disconfort termic accentuat pe arii relativ extinse, iar indicele temperatură-umezeală (ITU) va atinge și depăși pragul critic de 80 de unități. Miercuri și joi temperaturile maxime se vor încadra între 29...31 de grade pe litoral și până la 40...41 de grade în Câmpia de Vest. Vineri și sâmbătă valorile termice vor marca o scădere treptată, astfel că temperaturi maxime de 36...38 de grade vor mai fi în sud-vest și sud. Nopțile vor fi tropicale în cea mai mare parte a țării, cu minime de 20...26 de grade. Vor fi perioade cu instabilitate atmosferică miercuri (5 august) îndeosebi în zona Carpaților Orientali, joi în cea mai mare parte a țării, vineri în jumătatea de nord a teritoriului și pe arii mai restrânse în rest, iar sâmbătă în zonele montane și submontane, local în centru, sud și sud-vest. Aceasta se va manifesta prin averse torențiale, descărcări electrice, intensificări ale vântului, vijelii și izolat grindină. Mai ales în intervale scurte de timp (1...3 ore) cantitățile de apă vor fi de 10...25 l/mp și izolat de peste 40...50 l/mp.”

- COD GALBEN: ,,Miercuri și joi (5 și 6 august), valul de căldură va persista în Dobrogea, nordul și estul Munteniei și estul Transilvaniei. Se vor înregistra temperaturi deosebit de ridicate, pe arii extinse va fi caniculă, disconfort termic ridicat și indice temperatură-umezeală (ITU) care va atinge pragul critic de 80 de unități. Temperaturile maxime vor fi cuprinse între 30...31 de grade pe litoral și 36...37 de grade în Muntenia. Pe alocuri nopțile vor fi tropicale, cu minime de 20...24 de grade, cele mai ridicate urmând a se înregistra pe litoral.”

- COD PORTOCALIU: ,,Miercuri și joi (5 și 6 august) valul de căldură se va intensifica în Moldova, Oltenia, cea mai mare parte a Transilvaniei, sud-vestul și centrul Munteniei, unde va fi caniculă, iar temperaturile maxime se vor situa între 35 și 38 de grade. Disconfortul termic va fi accentuat, iar indicele temperatură-umezeală (ITU) va depăși pragul critic de 80 de unități. Local nopțile vor fi tropicale, cu minime de 20...24 de grade, cele mai ridicate valori urmând a se înregistra în dealurile Moldovei.”

- COD ROȘU: ,,În județele Maramureș, Satu Mare, Sălaj, Bihor, Arad, Timiș și Caraș-Severin valul de căldură intens va persista și se vor înregistra temperaturi extreme comparabile cu recordurile absolute ale lunii august. Temperaturile maxime vor fi de 37...39 de grade în județele Maramureș, Satu Mare și Sălaj și de 39...41 de grade în județele Bihor, Arad, Timiș și Caraș-Severin. Disconfortul termic va fi deosebit de accentuat, iar indicele temperatură-umezeală (ITU) va depăși pragul critic de 80 de unități. Nopțile vor fi tropicale cu minime de până la 25...26 de grade, cu cele mai ridicate valori în Dealurile de Vest.”

- COD GALBEN: ,, În intervalul 06 august, ora 12 – 06 august, ora 21, în nordul și centrul Moldovei, în Transilvania, Maramureș, Crișana, Banat, Oltenia, jumătatea de vest a Munteniei și în zona de munte vor fi perioade cu instabilitate atmosferică ce se va manifesta prin intensificări ale vântului și vijelii (viteze la rafală de 50...70 km/h și pe arii restrânse de peste 80 km/h), averse torențiale, descărcări electrice și izolat grindină de mici dimensiuni (1...2 cm). În intervale scurte de timp (1...3 ore), cantitățile de apă vor fi de 15...20 l/mp, iar îndeosebi în zonele montane, pe arii restrânse de 30...50 l/mp. Notă: fenomene asociate instabilității atmosferice vor fi pe arii restrânse și în restul teritoriului.”

Această Avertizare Meteorologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (42 prefecturi) – INFORMARE METEOROLOGICĂ;

- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TELEORMAN, TIMIŞ, TULCEA, VÂLCEA, VRANCEA şi Municipiul BUCUREŞTI (40 prefecturi) – COD GALBEN;

- ALBA, ARGEŞ, BACĂU, BISTRIŢA-NĂSĂUD, BOTOŞANI, BRAŞOV, CLUJ, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IAŞI, ILFOV, MEHEDINŢI, MUREŞ, NEAMŢ, OLT, SIBIU, SUCEAVA, TELEORMAN, VASLUI, VÂLCEA, VRANCEA şi Municipiul BUCUREŞTI (27 prefecturi) – COD PORTOCALIU;

- ARAD, BIHOR, CARAŞ-SEVERIN, MARAMUREŞ, SĂLAJ, SATU MARE şi TIMIŞ (7 prefecturi) – COD ROȘU.

ÎN ŢARĂ

Valul de căldură intens a persistat în toate regiunile, astfel încât vremea a fost caniculară la câmpie și local la deal și în depresiuni, iar disconfortul termic s-a menținut accentuat. Indicele temperatură-umezeală (ITU) a atins și a depășit pragul critic de 80 de unități în Banat, Crișana, Maramureș, Moldova, cea mai mare parte a Olteniei, Munteniei și Dobrogei și local în Transilvania. Temperaturile maxime s-au încadrat între 29 de grade la Constanța și Constanța-dig și 41 de grade la Săcuieni. Cerul, mai mult senin dimineața și noaptea, a fost variabil după amiaza, cu înnorări temporar accentuate în zona montană și submontană. Pe alocuri au fost averse și descărcări electrice, în a doua parte a zilei în nordul Carpaților Orientali, în Munții Făgăraș, în Munții Apuseni și în dealurile Crișanei, iar noaptea în Carpații de Curbură și în estul Carpaților Meridionali. Vântul a suflat slab și moderat, cu ușoare intensificări asociate ploilor (rafale în jurul a 50 km/h). La ora 6 se înregistrau valori termice cuprinse între 13 grade la Câmpeni, Joseni, Miercurea Ciuc și Toplița și 28 de grade la Șiria și Cotnari.

Observație - de ieri, de la ora 6, au fost emise 4 atenționări cod galben pentru fenomene meteorologice periculoase imediate (manifestări de instabilitate atmosferică): 3 de către SRPV Cluj-Napoca și 1 de către CNPM București pentru SRPV Cluj-Napoca.

LA BUCUREŞTI

Vremea s-a menținut caniculară, cu disconfort termic accentuat și indicele temperatură-umezeală (ITU) a depășit pragul critic de 80 de unități. Cerul a fost senin în prima parte a zilei și noaptea și variabil după-amiază, iar vântul a suflat slab și moderat. Temperatura maximă a fost de 36 de grade la Afumați și Băneasa și 37 de grade la Filaret, iar la ora 6 se înregistrau 18 grade în Băneasa, 21 de grade la Afumați și 22 de grade la Filaret.

3. Prognoza meteorologică în intervalul 06.08.2026, ora 09:00 –07.08.2026, ora 09:00

ÎN ŢARĂ

Valul de căldură va fi intens și persistent, în majoritatea zonelor va fi caniculă, disconfort termic accentuat și indicele temperatură-umezeală (ITU) va atinge și depăși pragul critic de 80 de unități. Temperaturile maxime se vor încadra între 29 de grade în estul și sud-estul Transilvaniei și în nord-vestul Munteniei și 40...41 de grade în Câmpia de Vest, iar cele minime se vor situa între 12 grade în depresiunile Carpaților Orientali și 24...25 de grade în Dealurile de Vest și pe litoral, caracterizând o noapte tropicală mai ales în vestul, sudul și estul țării. Cerul va fi variabil, însă mai ales după-amiaza și seara vor fi manifestări de instabilitate atmosferică în special în nordul și centrul Moldovei, Transilvania, Maramureș, Crișana, Banat, Oltenia, jumătatea de vest a Munteniei și în zona de munte. Vor fi perioade cu intensificări ale vântului și vijelii (viteze la rafală de 50...70 km/h și pe arii restrânse de peste 80 km/h), averse torențiale, descărcări electrice și izolat grindină de mici dimensiuni (1...2 cm). În intervale scurte de timp (1...3 ore), cantitățile de apă vor fi de 15...20 l/mp, iar îndeosebi în zonele montane, pe arii restrânse de 30...50 l/mp. Spre sfârșitul intervalului în depresiuni izolat se va forma ceață.

LA BUCUREŞTI

Valul de căldură va fi în continuare intens, va fi caniculă, indicele temperatură-umezeală (ITU) va depăși pragul critic de 80 de unități, astfel că disconfortul termic se va menține accentuat. Temperatura maximă se va situa în jurul a 36 de grade, iar cea minimă va fi de 19...21 de grade și noaptea va fi tropicală. Cerul va fi variabil, cu înnorări temporare după-amiaza când vor fi intensificări ale vântului și vijelii (cu viteze de 60...80 km/h), averse (5...10 l/mp, izolat posibil peste 15 l/mp) și descărcări electrice.

II. CALITATEA APELOR

1.
Pe fluviul Dunărea

Nu au fost semnalate evenimente deosebite. 
2.
Pe râurile interioare

Nu au fost semnalate evenimente deosebite.

3.
Pe Marea Neagră

Nu au fost semnalate evenimente deosebite.

III. CALITATEA MEDIULUI

1. În domeniul aerului

Agenţia Naţională pentru Mediu și Arii Protejate informează că, din rezultatele analizelor efectuate pentru data de 04.08.2026 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

A fost depășită valoarea limită orară pentru indicatorul SO2 la stația HD-5 (mun. Vulcan), dar nu a fost depășit pragul de alertă (3 ore consecutiv).

A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la staţiile automate de monitorizare a calităţii aerului cu următoarele indicative: TL-3 (orașul Isaccea). Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.
Agenţia Naţională pentru Mediu și Arii Protejate – D.J.M. Dâmbovița informează că, în data de 04.08.2026, în jurul orei 22:05, s-a produs un incendiu în localitatea Bălteni, comuna Conțești, județul Dâmbovița. A ars o cantitate de aproximativ 2000 kg de deșeuri din mase plastice, depozitate necorespunzător. S-au generat emisii de poluanți în atmosferă, predominant pulberi și alți poluanți rezultați din arderea incompletă a deșeurilor. ISU Dâmbovița a intervenit pentru stingerea incendiului.
2. În domeniul solului şi vegetaţiei

Garda Forestieră Râmnicu Vâlcea informează despre producerea, în data de 31.07.2026, ora 12:00, a unui incendiu de litieră pe raza Ocolului Silvic Vânju Mare, în zona localităţii Padina Mare, judeţul Mehedinți. A fost afectată o suprafață de 40,3 ha în fond forestier proprietate publică a statului. Incendiul a fost stins în aceeaşi zi, la ora 21:00, de către personalul silvic, pompieri și cetățeni. Nu se cunoaște cauza izbucnirii incendiului.

Garda Forestieră Râmnicu Vâlcea informează despre producerea, în data de 02.08.2026, ora 01:00, a unui incendiu de litieră pe raza Ocolului Silvic Vânju Mare, în zona localităţii Poroina Mare, judeţul Mehedinți. A fost afectată o suprafață de 22,4 ha în fond forestier privat. Incendiul a fost stins în aceeaşi zi, la ora 05:00, de către personalul silvic și pompieri. Nu se cunoaște cauza izbucnirii incendiului.

Garda Forestieră Timișoara informează despre producerea, în data de 31.07.2026, ora 07:00, a unui incendiu de litieră pe raza Ocolului Silvic Moldova Nouă, în zona localităţii Sichevița, judeţul Caraș-Severin. A fost afectată o suprafață de 14,2 ha în fond forestier proprietate publică a statului. Incendiul este în curs de stingere. Cauzele incendiului: utilizarea focului deschis, curățarea vegetației.

Garda Forestieră Timișoara informează despre producerea, în data de 03.08.2026, ora 09:30, a unui incendiu de litieră pe raza Ocolului Silvic Valea Bistrei, în zona localităţii Păltiniș, judeţul Caraș-Severin. A fost afectată o suprafață de 11 ha în fond forestier proprietate publică a statului. Incendiul a fost stins în aceeaşi zi, la ora 15:00, de către personalul silvic, pompieri și cetățeni. Cauza incendiului: incedierea vegetației uscate în proprietăți particulare.

Garda Forestieră Timișoara informează despre producerea, în data de 29.07.2026, ora 10:00, a unui incendiu de litieră pe raza Ocolului Silvic Valea Bistrei, în zona localităţii Păltiniș, judeţul Caraș-Severin. A fost afectată o suprafață de 2,5 ha în fond forestier proprietate publică a statului. Incendiul a fost stins în aceeaşi zi, la ora 16:00, de către personalul silvic, pompieri și cetățeni. Cauza incendiului: incedierea vegetației uscate în proprietăți particulare.

Garda Forestieră Timișoara informează despre producerea, în data de 29.07.2026, ora 10:20, a unui incendiu de litieră pe raza Ocolului Silvic Valea Bistrei, în zona localităţii Păltiniș, judeţul Caraș-Severin. A fost afectată o suprafață de 2 ha în fond forestier proprietate publică a statului. Incendiul a fost stins în aceeaşi zi, la ora 17:00, de către personalul silvic, pompieri și cetățeni. Cauza incendiului: incedierea vegetației uscate în proprietăți particulare.

3. În domeniul supravegherii radioactivităţii mediului

Nu au fost semnalate evenimente deosebite.

4. În municipiul Bucureşti

Nu au fost semnalate evenimente deosebite.

